CELEX: 32021R0686
Language: bg
Date: 2021-04-23 00:00:00
Title: Регламент за изпълнение (ЕС) 2021/686 на Комисията от 23 април 2021 година за разрешаване на здравна претенция за храни, различна от претенциите, които се отнасят до намаляване на риска от заболяване и до развитието и здравето на децата, и за изменение на Регламент (ЕС) № 432/2012 (текст от значение за ЕИП)

27.4.2021   
               
               
                  BG
               
               
                  Официален вестник на Европейския съюз
               
               
                  L 143/8
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/686 НА КОМИСИЯТА
         от 23 април 2021 година
         за разрешаване на здравна претенция за храни, различна от претенциите, които се отнасят до намаляване на риска от заболяване и до развитието и здравето на децата, и за изменение на Регламент (ЕС) № 432/2012
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 18, параграф 4 от него,
         като има предвид, че:
         
                     (1)
                  
                  
                     В Регламент (ЕО) № 1924/2006 се предвижда, че здравните претенции за храни са забранени, освен когато са разрешени от Комисията в съответствие с посочения регламент и са включени в списък на разрешените претенции.
                  
               
                     (2)
                  
                  
                     В съответствие с член 13, параграф 3 от Регламент (ЕО) № 1924/2006 бе приет Регламент (ЕС) № 432/2012 на Комисията (2), с който се създава списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата.
                  
               
                     (3)
                  
                  
                     В Регламент (ЕО) № 1924/2006 се предвижда също, че заявленията за разрешаване на здравни претенции се подават от стопанските субекти в областта на храните до националния компетентен орган на държава членка. Националният компетентен орган препраща валидните заявления до Европейския орган за безопасност на храните (ЕОБХ), наричан по-долу „Органът“, за научна оценка, както и до Комисията и на държавите членки за информация.
                  
               
                     (4)
                  
                  
                     Комисията се произнася относно разрешаването на здравните претенции, като взема предвид становището на Органа.
                  
               
                     (5)
                  
                  
                     С цел да се насърчат иновациите, разрешението за здравни претенции, които са основани на нови научни доказателства и/или които включват искане за защита на частни данни, се дава посредством ускорена процедура.
                  
               
                     (6)
                  
                  
                     Във връзка с подадено от Specialised Nutrition Europe („SNE“) заявление в съответствие с член 13, параграф 5 от Регламент (ЕО) № 1924/2006 Органът трябваше да се произнесе със становище по здравна претенция, свързана с разтвори на въглехидрати и допринасяне за подобряването на физическите постижения при високоинтензивни и продължителни физически упражнения (Въпрос № EFSA-Q-2017-00621). Предложената от заявителя претенция беше формулирана, както следва: „Приемането на гликемични въглехидрати по време на високоинтензивни и продължителни физически упражнения допринася за подобряване на физическите постижения“.
                  
               
                     (7)
                  
                  
                     На 13 март 2018 г. Комисията и държавите членки получиха научното становище на Органа (3), в което се заключава, че въз основа на предоставените данни е установена причинно-следствена връзка между приемането на разтвори на въглехидрати и подобряването на физическите постижения при високоинтензивни и продължителни физически упражнения за целевата група от здрави, тренирани възрастни, които извършват високоинтензивни (най-малко 65 % от VO2max) и продължителни (най-малко 60 минути) физически упражнения. Здравната претенция, която отразява посоченото заключение, следва съответно да бъде счетена за отговаряща на изискванията на Регламент (ЕО) № 1924/2006 и да бъде включена в списъка на Съюза на разрешените здравни претенции, създаден с Регламент (ЕС) № 432/2012.
                  
               
                     (8)
                  
                  
                     В член 13, параграф 3 от Регламент (ЕО) № 1924/2006 се предвижда, че разрешените здравни претенции трябва да бъдат придружени от всички необходими условия (в това число и ограничения) за използването им. Съответно, списъкът на разрешените здравни претенции следва да включва формулировката на съответните претенции, специфичните условия за използването им, както и, когато е приложимо, условията или ограниченията за използване и/или допълнителна информация или предупреждение в съответствие с изискванията на Регламент (ЕО) № 1924/2006 и със становищата на Органа.
                  
               
                     (9)
                  
                  
                     Една от целите на Регламент (ЕО) № 1924/2006 е да се гарантира, че здравните претенции съдържат вярна, ясна, надеждна и полезна за потребителя информация и че в тази връзка е обърнато внимание на формулировката и представянето. Поради това, когато използваната от заявителя формулировка на претенция има същото значение за потребителя като това на вече разрешена здравна претенция, тъй като при нея е налице същата връзка като съществуващата между дадена категория храни, дадена храна или една от нейните съставки, от една страна, и здравословното състояние на ползващия ги, от друга страна, тази претенция следва да отговаря на същите условия за използване като посочените в приложението към настоящия регламент.
                  
               
                     (10)
                  
                  
                     В съответствие с член 20 от Регламент (ЕО) № 1924/2006 регистърът на хранителните и здравните претенции, съдържащ всички разрешени здравни претенции, следва да бъде актуализиран, за да се вземе предвид здравната претенция, разрешена с настоящия регламент.
                  
               
                     (11)
                  
                  
                     Поради това Регламент (ЕС) № 432/2012 следва да бъде съответно изменен.
                  
               
                     (12)
                  
                  
                     Бяха проведени консултации с държавите членки,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Здравната претенция, посочена в приложението към настоящия регламент, се включва в списъка на Съюза на разрешените здравни претенции, както е предвидено в член 13, параграф 3 от Регламент (ЕО) № 1924/2006.
         
         
            Член 2
            Приложението към Регламент (ЕС) № 432/2012 се изменя в съответствие с приложението към настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 23 април 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 404, 30.12.2006 г., стр. 9.
         
            (2)  Регламент (ЕС) № 432/2012 на Комисията от 16 май 2012 г. за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата (ОВ L 136, 25.5.2012 г., стр. 1).
         
            (3)  Бюлетин на ЕОБХ, 2018 г. (EFSA Journal 2018); 16(3):5191.
      
      
         
            ПРИЛОЖЕНИЕ
            В приложението към Регламент (ЕС) № 432/2012 се вмъква следното вписване по азбучен ред:
            
               
                           Хранително вещество, вещество, храна или категория храна
                        
                        
                           Претенция
                        
                        
                           Условия за използване на претенцията
                        
                        
                           Условия и/или ограничения за употребата на храната и/или допълнителна информация или предупреждение
                        
                        
                           Брой на бюлетина на ЕОБХ
                        
                        
                           Номер на съответното вписване в консолидирания списък, представен на ЕОБХ за оценка
                        
                     
                           „Разтвори на въглехидрати
                        
                        
                           Разтворите на въглехидрати допринасят за подобряването на физическите постижения при високоинтензивни и продължителни физически упражнения при тренирани възрастни.
                        
                        
                           Претенцията може да се използва само за въглехидратни разтвори, които съгласно инструкциите за употреба осигуряват между 30 g и 90 g въглехидрати на час, когато въпросните въглехидрати са глюкоза, захароза, фруктоза и/или малтодекстрини, при следните условия:
                           
                                       а)
                                    
                                    
                                       фруктозата (от фруктоза и/или захароза) не трябва да представлява повече от 1/3 от общото съдържание на въглехидрати, и
                                    
                                 
                                       б)
                                    
                                    
                                       глюкозата (от глюкоза, захароза и/или малтодекстрини) не трябва да надвишава 60 g/h.
                                    
                                 На потребителя се предоставя информация, че благотворният ефект се получава само при тренирани възрастни, които извършват високоинтензивни (най-малко 65 % от VO2max) и продължителни (най-малко 60 минути) физически упражнения.
                        
                        
                           Претенцията може да се използва само за храни, предназначени за тренирани възрастни, които извършват високоинтензивни и продължителни физически упражнения.
                        
                        
                           2018 г.; 16(3):5191“